Τρούφα
Authors: Τσιτσιπάτη Βάϊα 
Published: August 2021

Οι τρούφες είναι εδώδιμες καρποφορίες μιας ομάδας μυκορριζικών μυκήτων με ιδιάζουσα γεύση και άρωμα. Αποτελούν προϊόν δασικής παραγωγής, που συγκαταλέγονται στα εξειδικευμένα και πολυτελή τρόφιμα. Παλαιότερα οι τρούφες ήταν γνωστές μόνον στους κύκλους των Ελλήνων «καλοφαγάδων» που σύχναζαν στα πολυτελή εστιατόρια. Τα τελευταία χρόνια όμως, έχουν γίνει ιδιαίτερα περιζήτητες από πολλούς Έλληνες καταναλωτές. Το γεγονός αυτό σε συνδυασμό με το ότι η καλλιέργειά της τρούφας αποτελεί μια επικερδή αγροδασοπονική δραστηριότητα δημιούργησαν το κίνητρο για την ανάπτυξη της αγοράς της και στην Ελλάδα. Για την πραγματοποίηση του σκοπού αυτού αρχικά απαιτούνταν η συγκέντρωση ενός πλήθους πληροφοριών που αφορούσαν τα αγοραστικά πρότυπα των καταναλωτών τρούφας. Έτσι, πραγματοποιήθηκε αυτή η διδακτορική διατριβή, σκοπός της οποίας ήταν η παροχή αυτών των πληροφοριών μέσα από την έρευνα της αγοράς της τρούφας στην Ελλάδα, των δυνατοτήτων και προοπτικών για περαιτέρω προώθησή της.Η μεθοδολογία που ακολουθήθηκε στη παρούσα διατριβή ήταν πολλαπλών σταδίων και αποτελούνταν από ένα συνδυασμό ποιοτικών και ποσοτικών μεθόδων. Η μελέτη της βιβλιογραφίας έδειξε ότι οι θεωρητικές έννοιες που προσαρμόζονταν καλύτερα στο υπό μελέτη θέμα και έπρεπε να εξεταστούν για την ολοκληρωμένη προσέγγιση του, ήταν η Αξία Επώνυμου Προϊόντος, ο Βαθμός Ανάμιξης Καταναλωτή, το Μίγμα Μάρκετινγκ, η Στάση και η Συμπεριφορά Καταναλωτή. Στο πρώτο στάδιο της έρευνας πραγματοποιήθηκε προσπάθεια συλλογής δευτερογενών στοιχείων και εκτεταμένη ανασκόπηση της βιβλιογραφίας. Στο δεύτερο στάδιο έλαβε χώρα η ποιοτική έρευνα με τη διενέργεια προσωπικών συνεντεύξεων με επαγγελματίες μάγειρες και εμπόρους, αλλά και με ομάδες εστιασμένης συζήτησης αποτελούμενες από καταναλωτές. Στο επόμενο στάδιο διαμορφώθηκε ένα πρωτότυπο Ερωτηματολόγιο που αποτέλεσε και το βασικό εργαλείο μέτρησης στην ποσοτική έρευνα, που ήταν μία έρευνα καταναλωτών. Στο τελευταίο στάδιο έγινε η στατιστική επεξεργασία των δεδομένων, όπου εφαρμόστηκαν οι μέθοδοι της Περιγραφικής Ανάλυσης, της Πολυδιάστατης Ανάλυσης Δεδομένων, όπως η Ανάλυση σε Κύριες Συνιστώσες, η Ανάλυση Αξιοπιστίας, η Ιεραρχική Ανάλυση σε Συστάδες και η Ανάλυση Υποδειγμάτων μέσω Συστήματος Δομικών Εξισώσεων.Τα αποτελέσματα της έρευνας έδειξαν ότι οι καταναλωτές της τρούφας μπορούν να διακριθούν σε τέσσερις ομάδες. Για την ανάπτυξη της τυπολογίας καταναλωτών τριών επιπέδων, σημαντική επιρροή ασκούν οι απόψεις και οι στάσεις των καταναλωτών, καθώς και στοιχεία της αγοραστικής τους συμπεριφοράς. Τα δημογραφικά τους χαρακτηριστικά παίζουν ρόλο δευτερεύουσας σημασίας, από τα οποία το φύλο και το επάγγελμα βρέθηκαν μόνο να είναι στατιστικά σημαντικά. Ακόμη, η άποψη των καταναλωτών για την Αξία της Τρούφας και η Στάση και η Συμπεριφορά τους απέναντι στα πολυτελή και εξειδικευμένα προϊόντα αποτελούν σημαντικούς παράγοντες πρόβλεψης της αγοραστικής πρόθεσης των καταναλωτών. Αυτή η σχέση αποδείχθηκε μέσα από τη δημιουργία ενός δομικού μοντέλου εξισώσεων (SEM).Αυτή η έρευνα μπορεί να αποτελέσει οδηγό και για άλλες έρευνες για προϊόντα με παρόμοιες ιδιαιτερότητες, όπως η τρούφα. Η ανάπτυξη τυπολογίας καταναλωτών τρούφας και η δημιουργία ενός μοντέλου δομικών εξισώσεων της πρόθεσης αγοράς της, μαζί με το Ερωτηματολόγιο, αποτελούν τα στοιχεία πρωτοτυπίας αυτής της διδακτορικής διατριβής, τα οποία συμβάλλουν στην προαγωγή της επιστήμης. Ακόμη, το γεγονός ότι για πρώτη φορά διεξάγεται έρευνα για την αγορά της τρούφας στην Ελλάδα αποτελεί την πρακτική συμβολή της διατριβής αυτής. Τα αποτελέσματα που προέκυψαν μπορούν να βοηθήσουν ουσιαστικά όλους όσους επιθυμούν να ασχοληθούν με την τρούφα σε επαγγελματικό επίπεδο.